Hvað er bankaleynd og hversu víðtæk er hún ? Þar er lögð almenn skylda á allt starfsfólk fjármálafyrirtækja , endurskoðendur og hverja þá sem taka að sér verk fyrir fjármálafyrirtæki til að gæta þagnarskyldu . Þagnarskyldan nær til alls þess sem aðilar kunna að fá vitneskju um við framkvæmd starfa sinna og varðar viðskipta - og einkamálefni viðskiptamanna þess . Brot gegn þessu ákvæði getur varðað sektum eða fangelsi allt að tveimur árum skv. b-lið 112. gr. sömu laga . Þagnarskyldan tekur einnig til þeirra aðila sem kunna að taka að sér verkefni fyrir bankann og hvern þann sem tekur við upplýsingum . Þetta þýðir að starfsfólk fjármálafyrirtækja er bundið þagnarskyldu um fjárhagsstöðu , viðskiptahætti og hvað eina annað sem starfsfólk kemst að í starfi sínu um þá aðila sem eiga í viðskiptum við bankann . Þagnarskyldan tekur ekki til allra þeirra upplýsinga sem starfsmaður kann að komast yfir á vinnutíma heldur einungis til þess sem snertir viðskipta - og einkamálefni viðskiptamanna þess . Upplýsingar um glænýja sódavatnsvél á kaffistofu starfsmanna falla því ekki undir bankaleynd . Hins vegar er lagaákvæðið skýrt um að þagnarskyldan sé algjör um allar þær upplýsingar sem bankastarfsmenn kunna að komast yfir við framkvæmd starfs síns . Því næði ákvæðið jafnvel yfir smávægileg tilvik á borð við upplýsingar um flutning viðskiptamanns milli símfyrirtækja . Má bera orðalag þessarar greinar við þagnarskylduákvæði stjórnsýslulaga sem tekur eingöngu til „ einka - eða fjárhagsmálefni einstaklinga sem sanngjarnt er og eðlilegt að leynt fari “ . Því er þagnarskylda starfsmanna fjármálafyrirtækja víðtækari en hin almenna þagnarskylda ríkisstarfsmanna . Undantekningar á þagnarskyldu þessari eru annars vegar þær að veita má upplýsingar milli fyrirtækja í samstæðum , svo sem til dótturfélags til áhættustýringar , og hins vegar eru allsherjarréttarlegar undantekningar sem eru lögbundnar og ætlaðar til verndar almannahagsmunum . Má skipta þeim niður í eftirfarandi þrjá flokka : Réttur fjármálaeftirlitsins til upplýsinga . Réttur skattayfirvalda til upplýsinga . Réttur lögreglu til upplýsinga við rannsókn opinberra mála . Aðilum í bankaviðskiptum er einnig frjálst að semja sig undan trúnaðarskyldunni innan ramma laganna , til dæmis þegar aðili veitir banka heimild til öflunar upplýsinga um skuldbindingar sínar við aðra viðskiptabanka , lífeyrissjóði , greiðslukortafyrirtæki og fleiri aðila og stofnanir sem kunna að hafa upplýsingar um fjárhagsmálefni og skuldastöður . Heimild til þessa er að finna í 60. gr. áðurnefndra laga . Hafa þessar einkaréttarlegu undantekningar þrengst á síðari árum meðal annars vegna áhrifa frá reglum um persónuvernd .